ปารีณาถึงกับไหว้ ปมที่ดิน 1700 ไร่ ถูกสื่อรุมซักหนัก ส.ส.ฝ่ายค้านได้ทีจี้ กม.ต้องเท่าเทียม
ปารีณา ใบ้กินไม่ตอบปมที่ดิน 1,700 ไร่ รีบเก็บไมค์ชิ่งหนีสื่อ อ้างทำเอ็มโอยูไม่ให้สัมภาษณ์ไว้แล้ว นักข่าวงงรุมซักจนต้องยกมือไหว้ขอความเห็นใจ ออกเอกสารย้ำไม่ขอให้ข่าว โบ้ยอยู่ในกระบวนการตรวจสอบ อธิบดีป่าไม้ยันเจ้าของที่ไม่ชี้แนวเขตทีมงานเดินหน้ารังวัดได้ ส.ส.ฝ่ายค้านจี้รัฐต้องทำให้เท่าเทียม แขวะเรื่องเล็กน้อยชาวบ้านยังติดคุก ที่ดิน ส.ส.นับพันไร่ต้องพิสูจน์ให้ชัด ขณะที่ฟาร์มไก่ทำกิจการตามปกติ ป้าย ส.ป.ก.ผลุบๆโผล่ๆ หน้าฟาร์มติดตั้งแล้วมือดีรื้อทิ้ง ด้าน สภ.จอมบึงร่อนหนังสือข้อมูลประกอบสำนวนฟ้องรุกป่า หลังจากกรมป่าไม้-สำนักงานการปฏิรูปที่ดิน เพื่อเกษตรกรรม (ส.ป.ก.) นัดแนะลงพื้นที่ตรวจสอบที่ดิน 1,700 ไร่ หมู่ 6 ต.รางบัว อ.จอมบึง จ.ราชบุรี ของ น.ส.ปารีณา ไกรคุปต์ ส.ส.ราชบุรี พรรคพลังประชารัฐ ในวันที่ 24 พ.ย. แต่ยังต้องลุ้นว่า น.ส.ปารีณาจะให้ความร่วมมือไปร่วมชี้แนวเขตที่ดินหรือไม่ ,ปรากฏว่าเมื่อเวลา 11.20 น. ที่รัฐสภา ระหว่างที่ น.ส.ปารีณา ไกรคุปต์ ส.ส.ราชบุรี พรรคพลังประชารัฐ เปิดแถลงข่าวถึงกรณีขอหารือในสภาผู้แทนราษฎรเพื่อให้สอบจริยธรรม พล.ต.อ.เสรีพิศุทธ์ เตมียเวส ส.ส.บัญชีรายชื่อ หัวหน้าพรรคเสรีรวมไทย ประธานคณะกรรมาธิการป้องกันและปราบปรามการทุจริตและประพฤติมิชอบ (กมธ.ป.ป.ช.) แล้วถูกประธานสภาฯตัดบท ผู้สื่อข่าวได้ถามถึงปัญหาการถือครองที่ดิน ส.ป.ก. 1,700 ไร่ ที่กำลังตกเป็นข่าวร้อนๆ น.ส.ปารีณากลับไม่ตอบคำถามรีบกล่าว ขอบคุณ ยกมือไหว้ แล้วรีบเดินออกไปจากโพเดียมเเถลงข่าวทันที,ต่อมาเวลา 13.00 น. น.ส.ปารีณาออกมารับหนังสือร้องเรียนจากนายสนธิญา สวัสดี สมาชิกพรรค พลังประชารัฐ ขอให้ตรวจสอบ พล.ต.อ.เสรีพิศุทธ์ ประธาน กมธ.ป.ป.ช. พร้อมนายสิระ เจนจาคะ ส.ส. กทม.พรรคพลังประชารัฐ อีกรอบ ผู้สื่อข่าวพยายามสอบถามถึงการตรวจสอบการถือครองที่ดิน ส.ป.ก. 1,700 ไร่ จะลงพื้นที่ตรวจสอบที่ดินกับเจ้าหน้าที่ด้วยหรือไม่ น.ส.ปารีณาเก็บไมค์ลงแล้วตอบปากเปล่าว่า ได้ทำเอ็มโอยูไว้กับนักข่าวแล้วว่าจะไม่พูดเรื่องนี้ ไปลองถามเพื่อนๆดู ขณะที่ผู้สื่อข่าวถามกันเองว่า น.ส.ปารีณาได้ทำเอ็มโอยูกับใคร นักข่าวคนไหน ไม่มีนักข่าวคนใดตอบ เพราะไม่รู้เรื่องเอ็มโอยูที่ น.ส.ปารีณาอ้าง,ผู้สื่อข่าวถามย้ำว่า หากมีเจ้าหน้าที่ลงไปตรวจ สอบจะไปหรือไม่ น.ส.ปารีณาตอบเพียงว่า ดิฉันได้ทำเอ็มโอยูกับนักข่าวไว้แล้ว ทุกคนก็น่าจะรู้ อันนี้ก็ต้องขอความเห็นใจนะคะ ทำให้ผู้สื่อข่าวพากันรุมถามจี้ว่า เรื่องนี้ก็เป็นเรื่องที่สังคมให้ความสนใจ และเมื่อคุณพยายามตรวจสอบพรรคฝ่ายค้าน แต่พอเป็นเรื่องของตัวเองกลับไม่ตอบหรือ น.ส.ปารีณาตอบว่า เรื่องนี้ก็ต้องขอความเห็นใจ ดิฉันทำเอ็มโอยูกับพี่ๆนักข่าวไว้แล้ว กระทั่งนายสิระ พยายามพูดแทรกว่า เป็นความลับ เป็นเรื่องของคดี ขอปิดเอาไว้ก่อน น.ส.ปารีณาไม่อยากตอบก็ไม่เป็นไร ผู้สื่อข่าวถามว่า เป็นการพยายามปกปิดเรื่องของตัวเองใช่หรือไม่ น.ส.ปารีณาตอบว่า ดิฉันขอความเห็นใจเถอะค่ะ พร้อมยกมือไหว้,จากนั้นเวลา 13.45 น. น.ส.ปารีณาเดินลงมาแจกเอกสารข่าวให้สื่อมวลชนประจำรัฐสภา โดยปฏิเสธไม่ให้สัมภาษณ์ใดๆ โดยในเอกสารระบุข้อความว่า เขียนที่รัฐสภาวันที่ 22 พฤศจิกายน 2562 เรื่องคำชี้แจงต่อสื่อมวลชนกรณีการให้สัมภาษณ์เรื่องปัญหาที่ดิน ส.ป.ก. เรียนพี่ๆสื่อมวลชนทุกๆท่าน ดิฉันขออนุญาตไม่ให้สัมภาษณ์ในทุกประเด็นปัญหาที่ดิน เนื่องจากที่ดินดังกล่าวอยู่ในกระบวนการการตรวจสอบของเจ้าหน้าที่ที่เกี่ยวข้อง และการตรวจสอบดังกล่าว ส.ป.ก.ไม่จำเป็นต้องแจ้งให้ดิฉันทราบหากมีเจ้าหน้าที่เข้ามาในที่ดินดังกล่าว แต่โดยส่วนตัวดิฉันยินดีให้ความร่วมมือกับเจ้าหน้าที่ทุกอย่างในการตรวจสอบ ขอกราบอภัยและขอความเห็นใจด้วยค่ะ อีกทั้งขอแจ้งให้พี่ๆทราบว่าดิฉันไม่มีเฟซบุ๊ก ไม่มีเพจมาประมาณหนึ่งเดือนเศษๆแล้ว เนื่องจากเฟซปลิว ขอให้พี่ๆสื่อมวลชนไม่นำเฟซปลอมมาในการนำเสนอข่าวต่างๆ ขอความเห็นใจในเรื่องนี้ด้วย ด้วยความเคารพอย่างสูง ลงชื่อ น.ส.ปารีณา ไกรคุปต์,นายอรรถพล เจริญชันษา อธิบดีกรมป่าไม้ เปิดเผยถึงความคืบหน้าการเตรียมลงพื้นที่รังวัดที่ดินของ น.ส.ปารีณา ในวันที่ 24 พ.ย.ว่า คณะทำงานของกรมป่าไม้และ ส.ป.ก.ร่วมประชุมตรวจสอบเอกสารการส่งมอบพื้นที่จากกรมป่าไม้ให้ ส.ป.ก.จัดทำเป็นเขตปฏิรูปที่ดิน แผนที่ของทั้ง 2 หน่วยงาน และภาพถ่ายทางอากาศที่ดินที่ น.ส.ปารีณาครอบครองและได้แสดงบัญชีทรัพย์สินต่อสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ไว้ ระบุว่าทำฟาร์มไก่ โดยได้กำชับให้นายธวัชชัย ลัดกรูด ผู้ตรวจราชการกรมป่าไม้ ในฐานะประธานคณะทำงานและกรรมการรวม 13 คน พิจารณาเอกสาร หลักฐานต่างๆให้พร้อมรังวัดพื้นที่จริงร่วมกับคณะทำงานของ ส.ป.ก.ที่มีพันจ่าเอกประเสริฐ มาลัย รองเลขาธิการ ส.ป.ก.เป็นประธานคณะทำงานของ ส.ป.ก.ได้ทำหนังสือแจ้งให้ น.ส.ปารีณาทราบว่า ขอให้มานำชี้แนวเขตที่ดินซึ่งครอบครองอยู่ แต่จนขณะนี้ยังไม่ได้รับคำตอบใดๆว่าจะมาหรือไม่ แต่ถึงอย่างไรหากไม่มาและไม่ได้มอบหมายผู้แทนให้มานำชี้แนวเขต คณะทำงานจะเดินหน้าตรวจสอบพื้นที่จริงในวันที่ 24 พ.ย.แน่,อธิบดีกรมป่าไม้กล่าวต่อว่า นายวราวุธ ศิลปอาชา รมว.ทรัพยากรธรรมชาติและสิ่งแวดล้อม (ทส.) ได้กำชับสั่งการให้รังวัดที่ดินใหม่ทั้งหมดเพื่อจะได้ทราบพิกัดที่ชัดเจนว่า ที่ดินแปลงใดอยู่ในเขตป่าไม้ และอยู่ในเขต ส.ป.ก. รวมทั้งเนื้อที่ของที่ดินทั้งหมดที่วัดได้เท่าไหร่ แยกเป็นที่ดินที่อยู่ในความรับผิดชอบของแต่ละหน่วยงานว่ามีจำนวนเท่าไหร่เพื่อใช้เป็นข้อมูลดำเนินการต่อไป โดยย้ำว่าให้ทำการรังวัดด้วยความรวดเร็ว และละเอียดรอบคอบ ยึดตามมาตรฐานเดียวกับการตรวจสอบการบุกรุกพื้นที่ป่าทุกรายเสมอเหมือนกัน,ด้านนายสมคิด เชื้อคง ส.ส.อุบลราชธานี พรรคเพื่อไทย กล่าวถึงการตรวจสอบที่ดิน 1,700 ไร่ ของ น.ส.ปารีณาว่า ขอให้ผู้มีอำนาจเกี่ยวข้องในเรื่องนี้ดำเนินการตรงไปตรงมา หากมีการบุกรุกที่จริงให้จัดการให้เด็ดขาด เพราะอยากให้เห็นใจชาวบ้านคนยากจน ที่เรื่องเล็กน้อยกว่านี้เขาต้องติดคุกติดตะราง แต่นี่ที่ดินพันกว่าไร่ต้องพิสูจน์ให้ได้ว่ามีที่มาที่ไปอย่างไร หน่วยงานของรัฐอย่าเข้าข้าง ส.ส.ฝ่ายรัฐบาลเพราะทุกคนต้องอยู่ภายใต้กติกาเดียวกันไม่เช่นนั้นพรรคฝ่ายค้านจะมอบการอภิปรายไม่ไว้วางใจให้กับผู้รับผิดชอบในเรื่องนี้,ผู้สื่อข่าวรายงานจาก อ.จอมบึง จ.ราชบุรีว่า เมื่อวันที่ 21 พ.ย. ผู้สื่อข่าวที่ไปสังเกตการณ์บริเวณพื้นที่ฟาร์มไก่ของ น.ส.ปรีณาพบว่า ทาง ส.ป.ก.ราชบุรีได้นำป้ายประกาศว่า ที่ดินแปลงนี้เป็นกรรมสิทธิ์ของสำนักงานการปฏิรูปที่ดินเพื่อเกษตรกรรม (ส.ป.ก.) ตามมาตรา 26 ทวิแห่งพระราชบัญญัติการปฏิรูปที่ดินเพื่อเกษตรกรรม พ.ศ.2518 มีนายสุรินทร์ หาญมนัสเวทย์ ปฏิรูปที่ดิน จ.ราชบุรี ลงชื่อกำกับ มาติดตั้งไว้บริเวณด้านหน้าทางเข้าฟาร์มไก่ ต่อมาวันที่ 22 พ.ย. ป้ายดังกล่าวได้ถูกถอดออกไปแล้วโดยไม่ทราบว่าใครเป็นผู้ถอดป้ายออกไป ส่วนฟาร์มไก่ยังคงเปิดทำการตามปกติยังไม่มีการหยุดกิจการใดๆ,ผู้สื่อข่าวรายงานด้วยว่า สำหรับความคืบหน้ากรณีที่นายวีระ สมความคิด เลขาธิการเครือข่ายประชาชนต้านคอร์รัปชัน (คปต.) แจ้งความฐานบุกรุกป่าไว้ที่ สภ.จอมบึง ได้ทำหนังสือไปถึงหน่วยงานที่เกี่ยวข้องทั้ง ส.ป.ก.และป่าไม้จังหวัดราชบุรีเพื่อสอบถามถึงแนวเขตที่ดินที่ชัดเจนของ น.ส.ปารีณา แต่ยังไม่มีคำตอบกลับมา โดยในวันอาทิตย์ที่ 24 พ.ย. นายวีระจะเดินทางเข้าพบพนักงานสอบสวนเพื่อให้ข้อมูลเพิ่มเติม
ปารีณา ใบ้กินไม่ตอบปมที่ดิน1,700 ไร่ รีบเก็บไมค์ชิ่งหนีสื่อ อ้างทำเอ็มโอยูไม่ให้สัมภาษณ์ไว้แล้ว นักข่าวงงรุมซักจนต้องยกมือไหว้ขอความเห็นใจ ออกเอกสารย้ำไม่ขอให้ข่าว
ปารีณา,ที่ดิน 1700 ไร่,ไม่ให้สัมภาษณ์,ปารีณา ไกรคุปต์,ขอความเห็นใจ,เอ็มโอยู,ข่าวหน้า1